Groot ongelukkigheid oor 'Days of the Dinosaurs'-uitstalling | Maroela Media
Besware oor die Days of the Dinosaurs-uitstalling wat die naweek in die Sandton-konferensiesentrum in Johannesburg geopen het, versprei soos 'n veldbrand op sosiale media.
Die uitstalling bevat meer as 45 brullende, begewende, lewensgroot dinosourusse.
Johan Wessels het Maroela Media laat weet dat hy en sy gesin van die Vaaldriehoek af gery het om die uitstalling by te woon. Wessels sê hy vermoed daar is te veel kaartjies verkoop aangesien daar glo net sowat 'n 100 mense elke uur in die uitstalling toegelaat is. "Teen 12 uur het daar reeds 'n tou van drie ure buite die Sandton-konferensiesentrum gewag. Binne die sentrum was daar 'n verdere wagtyd van vier ure aangesien jy moes wag vir besoekers aan die uitstalling om uit te beweeg voor jy kon ingaan."
Wessels sê hulle het nagenoeg sewe ure gewag. "Die enigste oplossing was toe om voor in die ry in te druk en die deurwag te oortuig dat ons vlugtig deur die uitstalling sal stap, en hy het ons toegelaat. Die uitstalling was 'n verdere teleurstelling en ons het slegs vyf minute nodig gehad om deur die uitstalling te stap. Ons tweejarige kleinkind hou baie van dinosourusse en het 'n paar speelgoed dinosourusse wat selfs geluide maak, maar hy het bang geword vir die brullende dinosourusse in die donker uitstalling en het begin huil, so ek beveel nie die uitstalling aan vir klein kindertjies nie."
Besware versprei intussen ook soos 'n veldbrand op Twitter en Facebook.
Die uitstalling word aangebied deur Huisgenoot, You en Drum en in samewerking met Cell C. Huisgenoot het intussen op sy Facebook-blad toegegee dat daar logistieke probleme was. "Daar was talle probleme oor die naweek – veral Saterdag – en dit is glad nie vir ons lekker dat dinge nie altyd seepglad verloop het nie. Ons aanvaar verantwoordelikheid en is hard aan die werk om die probleme uit te sorteer sodat die ervaring beter is vir almal. Ons belowe dat dit uitgesorteer word en dat besoekers 'n onvergeetlike ervaring gaan hê."
Huisgenoot het ook 'n e-posadres op sy Facebook-blad beskikbaar gemaak vir mense om hul klagtes na te stuur.
Die uitstalling is tot 20 Julie by die Sandton-konferensiesentrum voor dit van 31 Julie tot 20 Augustus by die Kaapstad-konferensiesentrum gehou sal word.
Huisgenoot klagtes Sandton
Ek dink die reaksie was maar net oorweldigend. Meer as wat hulle verwag het. Ek glo dit sal volgende keer beter gaan. Hoe klink kaartjies by Computicket? Dan sal daar nie meer mense as verwag opdaag nie.
Maar die is glad nie vir my nie.
Vir die kaartjie pryse sou mens beter organisering verwag. Die pryse is gek: R140 per persoon (volwassenes) R95 per kind. Dankie, maar nee dankie – daar is nie 'n manier nie!
Nee kyk ons het van nelspruit gery en ons was ook baie teleurgestel het meer verwag vir die prys. En ons het kaartjies by computicket gekoop
Brullende paleo puppets hoord in Disney World Florida.
Nou wonder ek – hoeveel godsdienstiges het al die pad klein Israel toe gery om te gaan kyk na likkedisse wat streng gesproke nooit bestaan het nie ?
Baie geraas en opgewonde ophef oor iemand se siening van die verlede. Ek huur liewer weer Jurassic Park, dis darem 'n bietjie wetenskaplik (dit het Unix en muskiete).